Bəfilísta bə́ ngáman vúl mīńkán bítá, bə́ sɔ́ mǎn tógan á Soko yǎ Yúda, bə́ sūmú mvan á zāŋ Soko ai Azéka á mə̄súg mə́ Efɛs Damin. 2Sául bân bɔ́n bə́ Ísraɛ̂l bɔ̂ bə́ mān tógan á ḿbīgīlí yā Ela bə́ bəbəgə Bəfilístǎ yā bə́ yii lúman ai bɔ́. 3Bəfilísta bə́ ngátə́bə̄ ḿfág ńkǒl ḿbɔ̄g, Ísraɛ̂l bɔ̂ bə́ tə́bə́ éví ḿbɔ̄g, m̀bíbíŋ ó bɔ̂ bɔ́ á zāŋ 4Ńdɔ̄ á fɔ̄ɔ̄ dzóm é mod é ngákwí á ńkān Bəfilísta, dzwé naa Goliath, mǎn Gath, a tɔá ńtíé mongolo mɔ́ mə́saman ai ǹtíé dóé dá. 5A bəgə́ ńtóm ékie á ńlō, a bəgə́ éběn éwɔ́man bíbás á ńkug, eběn éwɔ́man é tɔ̄á ádǐd á táŋ bəsíkel bakúdā bə́tán. 6A bəgə́ bəngamás bikie á məkǒl. Éběn bikie é búdígi nyé bītúl. 7Ǹkěn ákɔ̌ŋ wóé abím anə́ ńtúm yā bákad tǐŋ bīyé étē, akɔ̌ŋ bēn á tɔ̄á ádǐd á táŋ bəsíkel miǹtɛd mísaman. M̀bəgə bikpəlé wōē á wulugu nyé ósū. 8É mod nyɔ́ á ngāsɔ́, a komó étīē, ǎ ngáyédan miǹkunda mí Ísraɛ̂l nâ: “Amú dzé fɔ̄ɔ̄ mī sɔ́ ai ngomozan bitá ? Ngǎ mə nə mǎn Fīlísta, ḿfág wáán mǐ nə bəlɔ̌ bə́ Sául? Tɔ́bán mod m̀bɔ́g yǎ mī nə́ hālá, á sus á mə̄ nə́ hā. 9Ngə́ á nə dzǎm lúman ai ma, a wé mā, bǐ ńtɔ̄á mína bəlɔ̌; ngə́ mā mə̄ wé nyē myâ mǐ və̄ŋán bəlɔ̌ báán. Mǐ ngasyé bíā.” 10Ǎ ngakə ai ǹkɔ́bɔ̄ ósū, nyé nâ: “Mavǎŋ tsǎg miǹkunda mí Ísraɛ̂l aná. Váán ma mod, bíā nyé bī lúman.” 11Á wog Sául bân Ísraɛ̂l bə́ ngáwóg bíbúg bí mān Fīlísta bí, bə́ sīgán fɔ̄ɔ̄, bə́ ngambáda fɔ́ɔ́ fə eyə́gan. 12Dávid a ngábə́ mɔ́n mǎn mvóg Efraím, yǎ Bɛ́telehɛ́m yǎ Yúda. Mod te a tɔá dzwé nâ Yesé; a ngábə́ bələ́ bɔ́n mwom, a ngábə́ ǹnǒm mod ábǒg Sául, hála ǎ yombo yǎ á tōōŋ.